Toska groet Tolbos na 28 jaar | News24
Toska groet Tolbos na 28 jaar
Toska Joubert groet Tolbos in Patensie na amper drie dekades aan die einde van vandeesmaand. Tolbos word vanaf 1 Junie deur mede-eienaar Hetsie Scheepers en haar dogter, Karen, oorgeneem. Foto: MONIQUE BASSON
SOOS vars skons en tuisgemaakte konfyt is Toska Joubert sinoniem met Tolbos, die gewilde padstal in die hartjie van die Gamtoosvallei - die broodmandjie van die Oos-Kaap.
Nou, na 28 jaar se lief en leed en talle uitdagings, groet mede-eienaar Toska (60) vir Tolbos - een van die moeilikste besluite van haar lewe.
Vennoot Hetsie Scheepers en haar dogter, Karen, sal van 1 Junie die leisels oorneem van dié padstal langs die R331 in Patensie wat Joubert en Scheepers in 1988 as 'n kuns- en kunsvlytwinkel begin het. Tolbos het gou tee en botterbroodjies voorgesit en varsgebakte brood aan boervroue verkoop. Die plekkie het blitsig 'n befaamde plaasstal en restaurant geword.
Volgens Joubert was die verkoop van Tolbos nie 'n skielike óf maklike besluit nie. "Ek speel al 'n geruime tyd met die gedagte. Ek is net bly dat die winkel wat my baie na aan die hart lê, nie in vreemde hande beland nie," sê sy.
Joubert vertel dit gaan vreemd wees om nie meer douvoordag uit die bed te spring en vroegoggend by Tolbos te wees nie. "Dit gaan 'n groot aanpassing wees - dit is 'n 'moewiese' kopding. Ek het byna die helfte van my lewe aan die winkel gewy."
Vir Joubert gaan dit wat sy die meeste geniet het, ook die grootste gemis wees - die interaksie met die groot verskeidenheid van mense wat hulle daagliks besoek het.
Joubert sê sy gaan haar vir die eerste ses maande nie aan iets spesifiek verbind nie.
Maar sy gaan beslis nie stilsit nie, daarvoor is sy nog hopeloos te jonk en vol energie. Op haar doen-lysie is staptogte, fietsry, gholf en kuiers by haar kinders en kleinkinders.